
Slighe na Gàidhlig (Luchd-ionnsachaidh) ann an suidheachadh tràth-ionnsachaidh is cùramchloinne


Co-theacsa an Ionaid
’S e suidheachadh airson Gàidhlig (Luchd-ionnsachaidh) a th’ ann an Ionad Cùram-chloinne Steòrnabhaigh, a tha suidhichte air fearann Bun-sgoil Steòrnabhaigh ann an Eilean Leòdhais. Tha an t-Ionad a’ toirt seachad tràth-ionnsachadh is cùram-chloinne do chloinn fo aois trì agus tha e clàraichte airson 40 leanabh aig àm sam bith. Aig àm an sgrùdaidh, bha a’ mhòr-chuid de chloinn eadar dà agus trì bliadhna a dh'aois.
Leasachadh
Tha a’ Ghàidhlig na pàirt riatanach den chultar agus den dualchas tarsainn Comhairle nan Eilean Siar. Gach bliadhna, bidh clann ann a tha a’ frithealadh na sgoile aig a bheil a’ Ghàidhlig bho thùs, a bharrachd air luchd-ionnsachaidh a tha a’ gluasad air adhart gu suidheachaidhean tro Mheadhan na Gàidhlig. Tha Plana Gàidhlig Chomhairle nan Eilean Siar (2023-2028) ag ràdh “Bu chòir do Chomhairle nan Eilean Siar a bhith na choimhearsnachd dà-chànanach gu bunaiteach, anns a bheil an aon dligheachd aig a’ Ghàidhlig agus a’ Bheurla mar chànanan conaltraidh”. Bha luchd-obrach ag aithneachadh cho cudromach ’s a tha e ionnsachadh cànain a leasachadh an dà chuid sa Ghàidhlig agus sa Bheurla. Mar sgioba luchd-obrach a tha sa mhòr-chuid a’ bruidhinn Beurla, dh’aithnich an luchd-obrach gum feumadh iad na sgilean Gàidhlig aca fhèin a leasachadh gus taic a thoirt do dh’ionnsachadh is leasachadh chloinne. 
Dh’aithnich manaidsear an Ionaid gum feumadh dòighean a chomharrachadh gus taic a thoirt do dh’ionnsachadh luchd-obrach taobh a-staigh uairean cùmhnantail bunaiteach agus ann an àrainneachd thaiceil. Bha an luchd-obrach dìoghrasach mu dhòighean a lorg air a’ Ghàidhlig a thoirt a-steach don t-suidheachadh le bhith a’ cleachdadh dòigh-obrach àrach ‘aotrom’.
Na rinn an suidheachadh
Dh’obraich manaidsear agus luchd-obrach an Ionaid còmhla gus sealladh co-roinnte a chruthachadh air mar a bhiodh ionnsachadh na Gàidhlig coltach ann an suidheachadh far a bheil Beurla ga bruidhinn sa mhòr-chuid. Chomharraich iad gur e ionnsachadh na Gàidhlig còmhla ris a’ chloinn an dòigh-obrach as fheàrr gus dèanamh cinnteach gun deidheadh seo a dhèanamh ann an dòigh thaiceil. 
Rannsaich an luchd-obrach raon de ghoireasan Gàidhlig, an dà chuid clò-bhuailte agus air-loidhne. Thagh iad abairtean làitheil, òrain, rannan, agus cluich-mheur a bha brìoghmhor agus buntainneach don chloinn. Leig na goireasan seo le luchd-obrach is clann Gàidhlig ionnsachadh còmhla tro sheinn agus cleachdadh làitheil a’ chànain.
Rinn an luchd-obrach “bòrd-labhairt” eadar-ghnìomhach le abairtean làitheil, agus leabhar òran air-loidhne a chaidh a chruthachadh le luchd-ionnsachaidh na Gàidhlig. Tha seo a’ gabhail a-steach bhidiothan le conaltradh le ainmean-sgrìobhte, faclan, fuaimneachadh agus eadar-theangachaidhean. Bidh luchd-obrach agus clann a’ cleachdadh nan goireasan còmhla tron latha. Tha iad sin air an toirt a-steach do chleachdaidhean làitheil agus air an cleachdadh gu nàdarrach rè ghnìomhachdan.
Ghabh luchd-obrach pàirt ann an clasaichean Gàidhlig seachdaineil aig àm neo-chonaltraidh. Chaidh iad sin a lìbhrigeadh ann an com-pàirteachas le luchd-obrach Ionnsachadh is Leasachadh Coimhearsnachd agus tidsear Curraicealam nan Tràth-bhliadhnaichean. Rè nan clasaichean seo chaidh a chomharrachadh gun robh feum aig cuid den luchd-obrach air barrachd taic is dùbhlain gus an cuideachadh le bhith a’ leudachadh an cuid còmhraidh ann an Gàidhlig. Gus taic a thoirt don luchd-obrach, chaidh stòras dhealbhan a chruthachadh a bha a rèir nan cuspairean gach seachdain. 
Tha bileagan is taisbeanaidhean meadhanach follaiseach gan cleachdadh air feadh phrìomh raointean taobh a-staigh an ionaid. Bidh na bronsnachaidhean lèirsinneach seo a’ brosnachadh luchd-obrach gus barrachd Gàidhlig a chleachdadh rè ghnìomhan làitheil. Thèid cuspairean bùird-labhairt agus òrain co-cheangailte riutha a cho-roinn le teaghlaichean a’ cleachdadh àrd-ùrlar air-loidhne gus taic a thoirt do dh’ionnsachadh aig an taigh.
Tha luchd-obrach air a h-uile goireas a cheangal gus slighe luchd-ionnsachaidh na Gàidhlig a chruthachadh (Crùinn Còmhla le Ionad Chùram-chloinne Steòrnabhaigh). Thèid seo a chleachdadh gu làitheil gus taic a thoirt do dh’ionnsachadh luchd-obrach agus chloinne.
A’ Bhuaidh Leantainneach
Tha com-pàirteachadh luchd-obrach tron leasachadh air slighe luchd-ionnsachaidh na Gàidhlig air an eòlas agus an tuigse air abairtean làitheil a mheudachadh. Mar thoradh air an sin, tha iad nas misneachaile a’ conaltradh ri clann sa Ghàidhlig. 
Bidh clann a’ cluinntinn is a’ faicinn na Gàidhlig fad an latha, agus tha sin follaiseach san dòigh sa bheil iad a’ freagairt ri Gàidhlig labhairteach. Mar eisimpleir, bidh a’ chlann as òige a’ freagairt le bhith ag ath-aithris rudan a tha sgrìobhte air soidhnichean agus a’ freagairt ri brosnachaidhean òrain is rannan. Bidh clann nas sine a’ cleachdadh fhaclan, abairtean, òrain agus rannan gu fèin-ghluasadach tron latha. 
Le bhith a’ gabhail ri dòigh-obrach àraich ‘aotrom’, gabhaidh sgilean cànain a bhith air an deuchainn ann an àrainneachd shàbhailte agus thaiceil, an dà chuid airson luchd-obrach agus clann. Tha luchd-obrach a’ faireachdainn sàbhailte mearachdan a dhèanamh. Tha seo a’ toirt taic do chloinn faclan is òrain ùra fheuchainn le misneachd, agus iad mothachail gum faodar ionnsachadh a bhith ann mar thoradh air mearachdan. Leigidh seo le clann agus luchd-obrach ionnsachadh còmhla ann an dòigh a tha taiceil dha chèile. 
Is e deagh thoradh a tha air a bhith aig a’ phròiseact seo àrdachadh ann an àireamh na cloinne a tha a’ clàradh ann am Foghlam Meadhan Gàidhlig nuair a tha iad a’ gluasad air adhart air an turas ionnsachaidh. Airson seisean 2025/26, tha a’ mhòr-chuid de chloinn ag ionnsachadh na Gàidhlig. Chaidh slighe luchd-ionnsachaidh na Gàidhlig a cho-roinn le ionadan foghlaim eile air feadh Comhairle nan Eilean Siar.
Fiosrachadh taice (dealbhan, ìomhaighean, dàta, cuotaichean)
“Tha cleachdadh na Gàidhlig tro òrain, rannan, abairtean goirid agus bùird-labhairt air buaidh mhath a thoirt air ionnsachadh mo phàiste agus tha e a’ cur ris na tha sinn a’ feuchainn ri theagasg dha aig an taigh. Tha a’ Ghàidhlig na pàirt chudromach de a dhearbh-aithne fhèin agus de ar dearbh-aithne agus mar sin tha e glè chudromach dhuinn fios a bhith againn gu bheil cothrom aige an cànan a chleachdadh agus a chluinntinn aig an sgoil-àraich” (Pàrant) 
“Bidh ar nighean a’ dol dhan sgoil-àraich Gàidhlig an ath Ghiblean oir ’s e neach-labhairt fileanta a th’ annam. Tha sinn air leth toilichte gu bheil Ionad Cùram-chloinne Steòrnabhaigh air a bhith a’ teagasg na Gàidhlig tro bhùird-labhairt/òrain agus rannan. Cuidichidh e gu mòr i leis an atharrachadh bhon Bheurla chun na Gàidhlig. Is urrainn dhi cunntas gu 10, abairtean bunaiteach a ràdh/a thuigsinn am measg rudan eile a tha an luchd-obrach air a bhith a’ teagasg. Tha e mìorbhaileach a bhith ga cluinntinn is i ag ràdh agus a’ seinn rudan sa Ghàidhlig, tha i eadhon a’ teagasg a h-athar.” (Pàrant) 
“Tha an Leabhar-òran Gàidhlig a chaidh a thoirt gu buil le luchd-obrach Ionad Cùram-chloinne Steòrnabhaigh air a bhith na ghoireas mìorbhaileach agus tha e air a chleachdadh gach latha san ionad againn agus sinn air a bhith ga chleachdadh bho chaidh a thoirt dhuinn aig toiseach na bliadhna. Chaidh a chur ri chèile cho math le bhith a’ cleachdadh tòrr òrain air a bheil sinn eòlach le tòrr ath-aithris ann gus Gàidhlig na cloinne a thoirt air adhart. Tha cleachdadh an leabhair òrain air buaidh mhòr a thoirt air a’ chloinn ann an seòmar Luchd-ionnsachaidh na Gàidhlig anns an Sgoil-àraich agam. Bidh iad ga chleachdadh a h-uile latha agus tha a’ chlann air mòran de na h-òrain ionnsachadh bhon leabhar, agus is toil leotha cuideachd na soidhnichean Makaton a dhèanamh nuair a bhios iad a’ seinn.
Às dèidh dhaibh faicinn cho math ’s a bha a’ chlann a’ freagairt ris a’ Ghàidhlig, bhrosnaich seo an luchd-obrach anns an t-seòmar Luchd-ionnsachaidh na Gàidhlig gus barrachd fòcais a chur air a’ Ghàidhlig, agus bidh iad a-nis ga cleachdadh gach latha ann an cleachdaidhean làitheil, amannan buidhne/gnìomhachdan, air a taisbeanadh timcheall an t-seòmair mòran a bharrachd agus fhad ’s a bhios iad a’ cluich. Bidh cuid den chloinn a’ cleachdadh na Gàidhlig gu nàdarra nuair a bhios iad a’ cunntas agus ag ainmeachadh dathan. Is e aon de na Pròiseactan Leasachaidh againn am-bliadhna a bhith a’ meudachadh follaiseachd na Gàidhlig air feadh na Sgoil-àraich, tha leabhar-òrain na Gàidhlig na phàirt mhòr den phròiseact seo mar ghoireas.” (Manaidsear Cùram-chloinne, Sgoil-Àraich an Rubha)
“An dèidh dhomh eòlas fhaighinn air leabhar nan òran Gàidhlig le m’ ogha a’ frithealadh Sgoil-Àraich an Rubha, bha mi airson a chleachdadh airson mo chlas a bhios mi a’ teagasg ann an Sgoil an Rubha. Tha mo chlas a’ dol an sàs gu math ris an leabhar-òran agus is toigh leotha a bhith an sàs ann a bhith a’ seinn nan òran agus a’ gabhail nan gnìomhan.” (Tidsear Clas, Sgoil an Rubha)
“Tha buaidh mhath air a bhith aig leabhar nan òran Gàidhlig air a h-uile neach-obrach againn a tha ag ionnsachadh na Gàidhlig.” Tha e furasta a chleachdadh agus tha e a’ toirt dhaibh na h-innealan a dh’fheumas iad gus faclan fhuaimneachadh gu ceart. “Tha e air leth luachmhor goireasan àrd-inbhe a bhith againn a tha rim faighinn gu furasta airson ar luchd-ionnsachaidh ann am Foghlam Meadhan Gàidhlig.” (Manaidsear Cùram-chloinne | Sgoil-àraich Saoghal Beag - Sgoil Uibhist a Tuath)

A’ cleachdadh ìomhaighean airson cleachdaidhean làitheil - a’ taghadh deoch

